
EUROPOS PARLAMENTO TEISĖKŪROS REZOLIUCIJOS PROJEKTAS
dėl Tarybos sprendimo dėl Europos Sąjungos ir Brazilijos Federacinės Respublikos susitarimo dėl bendradarbiavimo su Europos Sąjungos teisėsaugos bendradarbiavimo agentūra (Europolu) ir Brazilijos federaline policija ir per jas sudarymo Europos Sąjungos vardu projekto
(05617/2025 – C10‑0045/2025 – 2024/0321(NLE))
(Pritarimo procedūra)
Europos Parlamentas,
–	atsižvelgdamas į Tarybos sprendimo projektą (05617/2025),
–	atsižvelgdamas į Europos Sąjungos ir Brazilijos Federacinės Respublikos susitarimo dėl bendradarbiavimo su Europos Sąjungos teisėsaugos bendradarbiavimo agentūra (Europolu) ir Brazilijos federaline policija ir per jas projektą (05618/2025),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 16 straipsnio 2 dalį, 88 straipsnį, 218 straipsnio 6 dalies antros pastraipos a punkto v papunktį ir 218 straipsnio 7 dalį (C10‑0045/2025),
–	atsižvelgdamas į Darbo tvarkos taisyklių 107 straipsnio 1 ir 4 dalis ir 117 straipsnio 7 dalį,
–	atsižvelgdamas į Pilietinių laisvių, teisingumo ir vidaus reikalų komiteto rekomendaciją (A10‑0000/2025),
1.	pritaria susitarimo sudarymui;
2.	paveda Pirmininkei perduoti Parlamento poziciją Tarybai ir Komisijai, taip pat valstybių narių ir Brazilijos Federacinės Respublikos vyriausybėms ir parlamentams.

Šiuo susitarimu nustatoma Europolo ir Brazilijos kompetentingų institucijų bendradarbiavimo tvarka, kad jie galėtų tarpusavyje perduoti asmens ir ne asmens duomenis. Toks susitarimas būtinas siekiant remti ir stiprinti Sąjungos valstybių narių ir Brazilijos valdžios institucijų veiksmus nusikalstamų veikų, įskaitant sunkius nusikaltimus ir terorizmą, prevencijos ir kovos su jomis srityje. Sykiu šiame susitarime numatomos tinkamos asmenų žmogaus teisių ir pagrindinių laisvių, įskaitant teisę į privatų gyvenimą ir duomenų apsaugą, apsaugos priemonės.

Teisėsaugos institucijų bendradarbiavimas kovos su terorizmu, organizuoto nusikalstamumo ir korupcijos, prekybos narkotikais, kibernetinių nusikaltimų, pinigų plovimo, teroristų finansavimo ir neteisėtos migracijos prevencijos ir kovos su jais srityse gali būti labai naudingas abiem šalims ir atitinka Europos Sąjungos interesus. Didėjanti narkotikų paklausa ir išaugęs maršrutų, kuriais narkotikai siunčiami prekiauti Europos Sąjungoje, skaičius kelia didelę grėsmę mūsų saugumui. Todėl Europolas turėtų galėti glaudžiai bendradarbiauti, be kita ko, keisdamasis asmens duomenimis, su trečiųjų šalių, tokių kaip Brazilija, teisėsaugos institucijomis, kad būtų kovojama su visais šiais pavojingais nusikaltimais. 

Taip pat reikėtų pažymėti, kad Europos duomenų apsaugos priežiūros pareigūnas (EDAPP) savo nuomonėje yra patvirtinęs, kad susitarime nustatytos tinkamos asmenų privatumo, pagrindinių teisių ir laisvių apsaugos priemonės. 

Pranešėjos nuomone, šio susitarimo sudarymas padės užtikrinti saugesnę ir labiau apsaugotą Europą mūsų piliečiams. Todėl rekomenduojama, kad Europos Parlamentas pritartų šio susitarimo sudarymui.

<FootprintIntro>Pagal Darbo tvarkos taisyklių I priedo 8 straipsnį pranešėja pareiškia, kad, rengdama šį pranešimo projektą gavo informacijos iš šių subjektų ar asmenų:</FootprintIntro>
	Subjektas ir (arba) asmuo

	European Commission, Directorate-General for Migration and Home Affairs 


Šį sąrašą parengė ir visą atsakomybę už jį prisiima pranešėja.
Jeigu sąraše esančių fizinių asmenų tapatybę galima nustatyti pagal jų vardą ir pavardę, jų pareigas arba pagal abu požymius, pranešėja pareiškia, kad ji atitinkamiems fiziniams asmenims pateikė Europos Parlamento pranešimą dėl duomenų apsaugos Nr. 484 (https://www.europarl.europa.eu/data-protect/index.do), kuriame išdėstytos jų asmens duomenų tvarkymui taikomos sąlygos ir su tuo tvarkymu susijusios teisės.

